Forsikring & Pensions høringssvar til Inatsisartutlov om turistvirksomhed i Grønland

Forsikring & Pension (F&P) takker for muligheden for at afgive kommentarer til lovudkastet om turistvirksomhed i Grønland, herefter benævnt ”loven”.

F&P skal udtrykke bekymring over lovens §§ 11 og 12, som etablerer et objektivt erstatningsansvar for skader forvoldt ved turistvirksomhed og et krav om en lovpligtig ansvarsforsikring (eller lignende sikkerhedsstillelse).

I forhold til de skader, som forsikringen skal dække, nævnes i bemærkningerne: ”*(…) skader forbundet med al virksomhed, som udøves af turistaktøren, og ikke kun skader, der sker i forbindelse med ydelser, der leveres til turister.”*

Samlet set syntes man således at lægge op til en lovpligtig, ubegrænset ansvarsforsikring, der skal dække en udefineret mængde af skader (fx personskade og miljøskade) på objektivt grundlag.

Selvom det selvfølgelig står forsikringsselskaberne frit for i den interne konkurrence at udbyde en sådan forsikring, må det antages, at udbuddet vil være yderst begrænset, hvis overhovedet muligt. Dette henset til den meget store risiko et forsikringsselskab vil påtage sig i det foreliggende tilfælde, hvor man ikke kan begrænse dækningen i hverken sum eller art, hvis den skal dække jf. loven. De traditionelle håndtag som forsikringsselskaber kan justere på for at tilbyde en forsikringen er altså deaktiveret i det foreliggende. Det gælder også de ansvarsbegrænsede sikkerhedsforskrifter som selskaberne normalt kan påkræve (fx anvendelse af sikkerhedsudstyr) og som har en skadesforebyggende effekt.

I forhold til det objektive erstatningsgrundlag bemærkes, at erstatning på objektivt grundlag er sjælden i dansk ret. Der hvor den optræder (fx på motorkøretøjer) har man typisk i lovgivningen afgrænset nærmere, hvornår der kan rettes krav mod den lovpligtige ansvarsforsikring på objektivt grundlag og for hvilket beløb. Det ses ikke at være tilfældet i det foreliggende.

Såfremt et forsikringsselskab måtte kunne beregne en passende præmie for en forsikring af den omtalte karakter, må det forventes, at denne i fri konkurrence vil være endog meget høj og sandsynligvis udenfor betalingsevne for de fleste små – og mellemstore virksomheder i Grønland.

Forsikringsbranchen vil naturligvis gerne udbyde sine produkter i Grønland og understøtte udviklingen af turisme i Grønland under hensyntagen til bl.a. sikkerhed, sundhed, miljø og bæredygtighed. Som brancheorganisation, ser vi dog nærliggende risiko for at den foreslåede lovgivning kan være kontraproduktiv, idet der må sættes store spørgsmålstegn ved, om en forsikring af nævnte karakter, kan udbydes.

F&P foreslår, at loven justeres i §§11-12 således at forsikringsbranchen kan tilbyde en passende og betalingsbar forsikring. Dette bør som minimum indeholde en nærmere præcisering af det pligtige dækningsområde og dækningssum. Vi indgår meget gerne i dialog herom.

Skulle ovenstående i øvrigt give anledning til spørgsmål, står vi naturligvis til rådighed.

Med venlig hilsen

**Casper Ziehm Mortensen**

Chefkonsulent, Forsikring & Forebyggelse

czm@fogp.dk | +45 41 91 90 97